Document ID: 32008D0801

RÅDETS AFGØRELSE
af 25. september 2008
om indgåelse på Det Europæiske Fællesskabs vegne af De Forenede Nationers konvention om bekæmpelse af korruption
(2008/801/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 47, stk. 2, artikel 57, stk. 2, artikel 95, artikel 107, stk. 5, artikel 179, artikel 181 A, artikel 190, stk. 5, artikel 195, stk. 4, artikel 199, artikel 207, stk. 3, artikel 218, stk. 2, artikel 279, artikel 280 og artikel 283 sammenholdt med artikel 300, stk. 2, første afsnit, og artikel 300, stk. 3, første afsnit,
under henvisning til forslag fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
Kommissionen varetog på Fællesskabets vegne og efter bemyndigelse fra Rådet forhandlingerne om de dele af De Forenede Nationers konvention om bekæmpelse af korruption (herefter benævnt konventionen), der er omfattet af Fællesskabets kompetence.
(2)
Rådet bemyndigede Kommissionen til at forhandle om Fællesskabets tiltrædelse af den pågældende konvention.
(3)
Forhandlingerne blev afsluttet med et positivt resultat, og det deraf følgende instrument blev undertegnet på Fællesskabets vegne den 15. september 2005, med forbehold af en eventuel indgåelse på et senere tidspunkt i overensstemmelse med Rådets afgørelse af 10. maj 2005 om på Det Europæiske Fællesskabs vegne at undertegne De Forenede Nationers konvention om bekæmpelse af korruption.
(4)
Nogle medlemsstater er allerede parter i konventionen, mens ratifikationsprocessen er i gang i andre medlemsstater.
(5)
De betingelser, der gør det muligt for Fællesskabet at deponere godkendelsesinstrumentet som omhandlet i konventionens artikel 67, stk. 3, er opfyldt.
(6)
Konventionen bør godkendes med henblik på at give Fællesskabet mulighed for at blive part i konventionen inden for rammerne af dets kompetence.
(7)
Fællesskabet bør, når det deponerer sit godkendelsesinstrument, også deponere en erklæring om udstrækningen af Det Europæiske Fællesskabs kompetence med hensyn til de spørgsmål, der er omhandlet i konventionen, jf. dennes artikel 67, stk. 3.
(8)
Fællesskabet bør, når det deponerer sit godkendelsesinstrument, også deponere en erklæring om tvistbilæggelse i henhold til konventionens artikel 66, stk. 2 -
TRUFFET FØLGENDE AFGØRELSE:
Artikel 1
De Forenede Nationers konvention om bekæmpelse af korruption godkendes herved på Fællesskabets vegne.
Teksten til konventionen er gengivet i bilag I.
Artikel 2
Formanden for Rådet bemyndiges til at udpege den (de) person(er), der er beføjet til at deponere Fællesskabets instrument til formel bekræftelse med bindende virkning for Fællesskabet. Instrumentet til formel bekræftelse omfatter en kompetenceerklæring i henhold til konventionens artikel 67, stk. 3, som er gengivet i bilag II til denne afgørelse. Det indeholder desuden en erklæring, som er gengivet i bilag III til denne afgørelse.
Udfærdiget i Bruxelles, den 25. september 2008.

Labels: 11
15
5